als_Latn dik_Latn sag_Latn
Braziliani po stërvitet veçmas dhe stafi nuk dëshiron të rrezikojë për ndeshjen me Skënderbeun, ku dyshja e sulmit do të përbëhet nga Gelashvili dhe Abilaliaj
Elton Nika
Pas një javë përgatitjesh për ndeshjen me korçarët, vlonjatët kanë pushuar të dielën, për të rinisur sot punën për sfidën me kampionët. Koha e përgatitjeve për këtë ndeshje ka qenë më e madhe dhe stafi teknik i Flamurtarit e ka marrë gjithçka me qetësi. Në testin brenda llojit, të zhvilluar të shtunën, trajneri Ernest Gjoka ka pasur mundësinë të shohë nga afër gjendjen e të gjithë lojtarëve.
GILBERTO – Mund të konfirmohet tashmë fakti se braziliani Gilberto nuk do të jetë i gatshëm për ndeshjen me Skënderbeun, pasi nuk e lejon dëmtimi i pësuar ndaj Partizanit. Gilberto është duke u stërvitur individualisht dhe stafi nuk dëshiron të rrezikojë me sulmuesin kryesor, por do të presë që ai të jetë plotësisht i riaftësuar për ta hedhur në fushë. Me shumë mundësi, braziliani do të kthehet në ndeshjen me Kukësin.
TË TJERËT – Pjesa tjetër e lojtarëve të Flamurtarit gëzojnë një formë të mirë, duke përfshirë këtu edhe Gilman Likën, i cili rikthehet pas disa javësh mungesë. Shkodrani pritet të jetë titullar ndaj Skënderbeut, ashtu si dhe Mendes dhe Muzaka, të cilët e kanë shlyer pezullimin. Kështu, grupi është thuajse i plotë për trajnerin Ernest Gjoka dhe objektivi i vetëm mbetet fitorja. Vlonjatët kanë lënë pikë në fushën e tyre, por tani e tutje nuk mund të gabojnë, aq më tepër në sfidat me rivalët e drejtpërdrejtë, ku fitorja vlen 6 pikë.
GELASHVILI-ABILALIAJ – Sipas të gjitha informacioneve, dyshja e sulmit në ndeshjen me korçarët do të përbëhet nga Abilaliaj dhe Gelazhvili. Ky i fundit është ende i impenjuar me kombëtaren e Gjeorgjisë për ndeshjet eliminatore Euro 2016. Ai luajti 90 minuta në ndeshjen me Skocinë dhe në Vlorë pritet të kthehet mërkurën. Sigurisht që do të jetë i lodhur, por mendohet se do të jetë gati në kohë.
VETËM FITORE – Futbollistët e Flamurtarit nuk mendojnë rezultat tjetër veç fitores për ndeshjen me Skënderbeun. Ky 90-minutësh do të tregojë forcën e vërtetë të skuadrës vlonjate dhe të gjithë ata që do të zbresin në fushë, do të japin më të mirën. Dy ndeshjet e fundit në Vlorë, me Vllazninë dhe Laçin, Flamurtari ka barazuar dhe një tjetër hap fals në shtëpi do të ishte i pafalshëm. Në radhët e vlonjatëve ka një vlerësim për kundërshtarin, që ka në përbërje shumë kualitet, por ata nuk e diskutojnë faktin e në fund trepikëshi do të jetë i Flamurtarit. Në fund të fundit, titulli fitohet duke mundur rivalët e drejtpërdrejtë.
Ndeshja me korçarët luhet ditën e premte
Flamurtari-Skënderbeu, një nga ndeshjet kryesore të javës së 8-të, do të luhet ditën e premte. Tashmë është konfirmuar edhe zyrtarisht se kjo ndeshje është afruar një ditë, pasi ishte programuar për t’u luajtur ditën e shtunë. Ndërkohë, orari nuk ka ndryshuar, pra do të luhet në orën 20:00, në stadiumin “Flamurtari”. Për vlonjatët do të jetë hera e parë që luajnë ditën e premte, pasi deri tani kanë luajtur vetëm të shtunën apo të dielën.
Apel për kartonët, rrezikojnë Mici dhe Vucaj
Në dy javët e fundit të fazës së parë, Flamurtari ka dy përballje shumë të rëndësishme. Këtë javë pret Skënderbeun dhe një javë më vonë shkon të luajë në fushën e Kukësit, pra janë dy skuadra rivale për titullin kampion. Lojtarëve u është bërë e ditur të bëjnë kujdes maksimal në takimin me korçarët, për të mos u ndëshkuar me kartonë. Me nga dy kartonë të verdhë janë Mici dhe Vucaj, të cilët, nëse ndëshkohen me Skënderbeun me karton të verdhë, nuk do të luajnë në Kukës.
Katër ndeshje në këto dy javë
Në dy javë luhen 4 ndeshje, kështu që vlonjatët po përgatiten për të luajtur çdo tri ditë. Me rifillimin e kampionatit, ata luajnë me Skënderbeun ditën e premte, më pas me Kamzën në Kupën e Shqipërisë, me Kukësin sërish për javën e fundit të fazës së parë të kampionatit dhe pastaj transferta e Durrësit me Teutën, po për kampionat.
17 tetor Flamurtari-Skënderbeu
20 tetor Flamurtari-Kamza
24 tetor Kukësi-Flamurtari
29 tetor Teuta-Flamurtari
als_Latn ban_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn